b"\n_START_ARTICLE_\nTriador\n_START_PARAGRAPH_\nUn triador, passador  o porgador \xc3\xa9s un estri emprat per a separar les fulles, branquetes i pedres de les olives acabades de collir i posades en sacs.\n_START_SECTION_\nDescripci\xc3\xb3\n_START_PARAGRAPH_\nEn disposici\xc3\xb3 per a ser usat, un passador \xc3\xa9s una rampa inclinada de fusta d'uns dos metres de llarg. Els costats s\xc3\xb3n dos llistons de fusta d'uns vint cent\xc3\xadmetres. L'ampl\xc3\xa0ria \xc3\xa9s d'uns seixanta cent\xc3\xadmetres. El fons est\xc3\xa0 format per llistons de fusta longitudinals separats uns sis mil\xc2\xb7l\xc3\xadmetres.\n_START_SECTION_\nImatge\n_START_PARAGRAPH_\nEn el blog de refer\xc3\xa8ncia hi ha una imatge amb un passador d'olives. Tamb\xc3\xa9 es pot veure una imatge d'un banc o escala de collir olives. Altres imatges a la referencia adjunta a continuaci\xc3\xb3.\n_START_SECTION_\nTraducci\xc3\xb3\n_START_PARAGRAPH_\nEn castell\xc3\xa0, un triador pot anomenar-se zaranda o p\xc3\xa1jaro.\n_START_SECTION_\nFuncionament\n_START_PARAGRAPH_\nLa barreja d'olives i fulles de la collita es va dipositant en petites quantitats (de l'ordre d'un cab\xc3\xa0s) en la part alta de la rampa. Amb l'ajut manual d'una o dues persones, les olives van baixant i les fulles poden caure pels espais buits del fons. Si hi ha fulles amb branquetes es queden enganxades i es poden separar manualment. Les pedres petites tamb\xc3\xa9 poden caure._NEWLINE_Un porgador d'olives \xc3\xa9s un estri que requereix molta feina manual. El proc\xc3\xa9s no \xc3\xa9s autom\xc3\xa0tic. Les olives brutes s\xc3\xb3n exposades i esteses en una capa a dalt de la rampa i la tria \xc3\xa9s, en gran part, manual. A la part de baix de la rampa les olives queden netes, amb poques mat\xc3\xa8ries estranyes i poden ensacar-se o ser portades a l'operaci\xc3\xb3 de rentat amb aigua.\n_START_SECTION_\nNecessitat\n_START_PARAGRAPH_\nEn els diversos sistemes tradicionals de collir olives hi havia una quantitat important de fulles (i altres mat\xc3\xa8ries estranyes) que calia separar si hom volia obtenir un oli de qualitat. Un porgador de rampa permetia realitzar aquesta operaci\xc3\xb3 de forma econ\xc3\xb2mica i, relativament, r\xc3\xa0pida."